Slökkvistarfi að ljúka rúmum tveimur tímum eftir að sprengingin varð , 78 ára gamall maður lést og 15 slösuðust auk þess sem rýma þurfti leikskóla í nágrenninu vegna reykjarmakkarins frá húsinu . Ljósmynd / Slökkviliðið í Blankenburg Einn er látinn og minnst 15 slasaðir eftir að gassprenging varð í fjölbýlishúsi í Blankenburg , um 150 kílómetra vestur af Berlín í Þýskalandi , laust fyrir klukkan níu í morgun að staðartíma . Hinn látni var 78 ára gamall karlmaður , búsettur í íbúðinni þar sem sprengingin varð í kjölfar gasleka . Samkvæmt frétt dagblaðsins Mitteldeutscher Rundfunk hafði maðurinn safnað skotfærum frá tímum síðari heimsstyrjaldarinnar þótt ekki sé vitað hvort þau hafi valdið sprengingunni . Dagblaðið Bild greinir frá því að leki hafi komið að própangaskúti í íbúð mannsins . Loka þurfti leikskóla í nágrenninu og flytja 100 börn þaðan vegna reykjarmakkarins sem barst um hverfið . Alls komu 160 manns frá lögreglu , slökkvi - og sjúkraliði að aðgerðum á vettvangi .